Queensland Reds

**Queensland Reds** profesionalni je rugby union klub koji se takmiči u Super Rugby ligi, u kojoj predstavlja državu Queensland. Jedna su od tri originalne australijske franšize, uz Brumbiese i Waratahse, koja se takmiči od nastanka lige 1996. Prvaci su bili jednom, u sezoni 2011.

## Historija 
### Počeci rugbyja u Queenslandu 
mini|desno|Queen's Park u 1880-im.
Prva utakmica rugbyja u Queenslandu zabilježena je 1876, kada je nogometni klub Brisbane prešao na rugby. Ipak, igra se ubrzo prilagodila lokalnim pravilima i željama igrača. Većina tadašnjih utakmica igrala se na Queen's Parku.

Brisbane je 1880, sa Wallaroom, Excelsiorsima i Atheniansima, bio jedan od osnivača Nogometnog saveza Queenslanda. Odlučeno je da će se uglavnom igrati utakmice australijskog nogometa, ali ponekad i rugbyja. Predstavnik Brisbanea dogovorio je 1882. utakmicu rugbyja protiv sidnejskih Wallaroosa, nakon što je Rugby savez Novog Južnog Velsa ponudio da plati sve troškove utakmice. Pristalice nogometa u Brisbaneu reagovale su ljutito i saopćile da nijednom igraču Nogometnog saveza neće biti dozvoljeno da igra rugby, što je dovelo do formiranja Rugby saveza Sjevera (danas Rugby union savez Queenslanda) kasne 1883.

U narednim godinama popularnost rugbyja sve više je rasla. Jedan od ključnih momenata za rast sporta bila je pobjeda Queenslanda u gostima u Sydneyu nad Novim Južnim Velsom 1886.

mini|lijevo|Ekipa Queenslanda nakon utakmice u julu 1899.
Prva međukolonijalna utakmica u Brisbaneu održana je 1883, kada je Queensland pobijedio Novi Južni Vels 12–11. 13 godina kasnije, ekipa Queenslanda otišla je na prvu novozelandsku turneju. 15. augusta poraženi su od reprezentacije Novog Zelanda 9–0 u utakmici odigranoj na Athletic Parku u Wellingtonu. Prvu pobjedu nad nekom reprezentacijom Queensland je ostvario 1899. kada je poražena Velika Britanija 11–3.

### 20. vijek 
Nastankom rugbyja 13 i početkom Prvog svjetskog rata nastupile su teške godine za rugby u Queenslandu. Rugby savez ugašen je 1919, ali je ponovo uspostavljen već 1928. Sjedište saveza premješteno je 1966. na stadion Ballymore. 6. jula 1980. Queensland je ostvario prvu pobjedu nad reprezentacijom Novog Zelanda rezultatom 9–3. Dvije godine kasnije, na 100. godišnjicu uspostavljanja saveza Queensland je pobijedio Novi Južni Vels 41–7.

### Super 10 
1993. uspostavljeno je Super 10 takmičenje. U prvoj sezoni Queensland je završio 4. od pet ekipa u grupi A, sa osvojenih pet bodova. Ipak, naredne sezone završio je 1. sa 13 bodova, te je u finalu odigranom na Kings Parku u Durbanu savladao Natal, prvoplasiranog iz grupe B, rezultatom 21–10. Naredna sezona bila je još uspješnija. Nakon što je završio na 1. mjestu u grupi B sa 16 bodova, Queensland je u finalu odigranom na Ellis Parku u Johannesburgu pobijedio Transvaal 30–16.

### Super 12 
Ubrzo poslije profesionalizacije rugbyja 1995. uspostavljen je SANZAR, zajedničko tijelo rugby saveza Australije, Južnoafričke Republike i Novog Zelanda. Za ekipe iz tih država formirana je Super Rugby liga. Redsi su regularni dio sezone 1996. završili na 1. mjestu, ali su kao domaćini u polufinalu odigranom 18. maja 1996. poraženi od Sharksa 43–25. Naredne sezone Redsi su završili tek na 9. mjestu, a sezonu poslije toga na 5, na svega tri boda udaljenosti od četvrtoplasirane ekipe i doigravanja.

Redsi su 1999. ponovo završili na 1. mjestu, ali su opet izgubili polufinale na domaćem terenu, ovaj put od Crusadersa 28–22. Do proširenja lige na 14 ekipa 2006, Redsi su doigravanje uspjeli izboriti još samo 2001, ali su u polufinalu poraženi od Brumbiesa 30–6.

### Super 14 
Ulaskom Western Forcea i Cheetahsa u ligu, ime je promijenjeno u Super 14. Redsi su sezonu 2006. završili na 12. mjestu. Po završetku sezone, Jeffa Millera je na mjestu trenera zamijenio bivši trener australijske reprezentacije Eddie Jones. U septembru ekipa je igrala u Australijskom provincijskom šampionatu. Nakon poraza od Western Forcea 32–6, Redsi su pobijedili Waratahse 39–17 i Brumbiese 20–19 te izborili finale. Ipak, u finalu su sa ubjedljivih 42–17 poraženi od Brumbiesa. Kasnije te godine, u Japanu su pobijedili reprezentaciju Japana 29–22.

Sezonu 2007. Redsi su završili na posljednjem mjestu. Poslije pobjede u 1. kolu nad Hurricanesima, finalistima iz prethodne sezone, Redsi su narednu pobjedu ostvarili tek u 12. kolu. Posljednju utakmice sezone protiv Bullsa Redsi su izgubili rezultatom 92–3, što predstavlja najveći poraz u historiji Super Rugby lige.

Nakon što su u prethodne dvije sezone završili na 12. i 13. mjestu, tokom 2010. Redsi su bili u borbi za doigravanje. Ipak, velikim dijelom zbog povreda u posljednja dva kola, završili su na 5. mjestu.

### Super Rugby 
Prvu sezonu u novom formatu Redsi su završili na 1. mjestu sa 13 pobjeda i tri poraza. Pobjedom od 18–13 nad Crusadersima u finalu odigranom na Suncorpu, Redsi su osvojili svoju prvu titulu. Nakon parade kroz grad, ekipi su predati ključevi grada. I u naredne dvije sezone uspjeli su izboriti doigravanje, ali su u obje poraženi već u 1. rundi.

Od 2014. nastupio je loš period za Redse, te su od tada završavali na 13, 13, 15, 14, 13. i 14. mjestu.

## Boje i grb 
mini|desno|Grb za sezonu 2007.
Domaći dres je od 1895. tradicionalno bordo boje, mada je u zadnjim godinama postao više crven. Na dresu se tradicionalno nalaze grbovi Redsa i Queenslanda. Tokom sezone 2007, za 125. godišnjicu saveza nošen je komemorativni grb u kojem su inkorporirana četiri grba saveza; današnji grb uz one iz 1882, 1910. i 1935. Na rukavima se nalaze grbovi Super Rugby lige i sponzora. Na grbu Redsa nalazi se koala.

### Sponzori 
## Nagrade 
Najboljem igraču Redsa na kraju svake sezone dodjeljuje se Pileckijeva medalja. Dobitnici Pileckijeve medalje su:

## Stadion 
mini|desno|Stadion Suncorp.
mini|lijevo|Stadion Suncorp.
Stadion Redsa do 2006. bio je Ballymore, koji je izgrađen tokom kasnih 1960-ih u Herstonu. Od tada igraju na Suncorpu. Zadnju utakmicu sezone 2006. odigrali su na stadionu Dairy Farmers. Tokom predsezone, često igraju prijateljske utakmice na Ballymoru ili na Carrari.

## Navijači i himna 
Navijači su poznati kao The Red Army. U januaru 2007. Redsi su predstavili timsku himnu.

## Rivalstva 
Najznačajnija rivalstva Redsa su protiv drugih australijskih ekipa (Brumbies, Rebels, Waratahs i do izbacivanja iz lige Western Force). Najznačajnije od tih je ono sa Waratahsima. Od nastanka Super Rugby lige, odigrali su 33 utakmice. Waratahsi su pobijedili 19, Redsi 13, a jedna se završila neriješenim rezultatom.

## Razvojni timovi 
Rugby savez Queenslanda posjeduje i dvije ekipe u Nacionalnom rugby šampionatu, Brisbane City i Queensland Country. Oba tima usko su povezana sa Redsima. Izvan sezone Nacionalnog rugby šampionata, neki od igrača ovih klubova igraju u elitnoj razvojnoj ekipi Redsa, Redsima A.

### Reds A 
Redsi A uglavnom igraju protiv državnih protivnika, mada su se takmičili i u takmičenjima poput Pacifičkog rugby kupa.

### U-19 
U-19 ekipe Brisbane Cityja i Queensland Countryja takmiče se u Australijskom omladinskom rugby šampionatu.

## Ženska ekipa 
Od nastanka Super W lige 2018, u njoj se takmiči i ženska ekipa Redsa.

## Uspjesi 
## Statistika po sezonama 
## Igrači 
## Kapiteni 
## Treneri 
* John Connolly (1989–2000)
* Mark McBain (2001–02)
* Andrew Slack (2002–03)
* Jeff Miller (2004–06)
* Eddie Jones (2007)
* Phil Mooney (2008–09)
* Ewen McKenzie (2010–13)

* Richard Graham (2013–16)
* Matt O'Conor (2016)
* Nick Stiles (2016–17)
* Brad Thorn (2017–trenutno)

## Reference 
## Vanjski linkovi 
* Službena web stranica

Kategorija:Rugby union klubovi u Australiji